Valgamaa Kutseõppekeskus

**Valgamaa Kutseõppekeskus** on Haridus- ja Teadusministeeriumi haldusalas tegutsev kutsekool, mis korraldab taseme- ja täiendusõpet tehnika, tootmise ja ehituse; teeninduse, tervise ja heaolu ning ärinduse, halduse ja õiguse õppevaldkondades. Valgamaa Kutseõppekeskuse õppehoone asub Valgas aadressil Loode tänav 3. Tasemeõppe õppekeeled on eesti, inglise, vene ja läti keel.

Õppeasutuse alguseks peetakse 1906. aastat. Valgamaa Kutseõppekeskus praegusel kujul moodustati 1. septembril 1999, mil liideti Valga Kutsekool ja Helme kutsekool. Valgamaa Kutseõppekeskuse direktor on alates 2014. aastast Margus Ojaots.

Valgamaa Kutseõppekeskuse missioon on parendada inimeste sotsiaalset positsiooni ühiskonnas. Visiooniks on olla rahvusvahelise haardega ja koostööpartnerite poolt tunnustatud haridusasutus, kus on tagatud personaalne õpitee ja jätkusuutlik areng. 

## Ajalugu
### Kutsehariduse algus (20. sajandi algus)
20. sajandi alguses arenes Valga linn väga kiiresti. Valga oli muutunud oluliseks raudteesõlmeks tolleaegses Balti kubermangudes. See tõi kaasa vajaduse majandushariduse järele. Esimesed sammud kutsehariduse andmisel olid:

* **Valga Neljaklassiline Poeglaste Erakaubanduskool.** Selle asutas Mārtinš Alksnis. Kooli põhikiri kinnitati 21. juulil 1906 (vana kalendri järgi 8. juulil). Kooli võeti vastu 11–15-aastasi poeglapsi. Alates 1908. aastast võeti õppima ka tütarlapsi. Asutamisdokumenti säilitatakse Valga Muuseumis. 1907. aastal Mārtinš Alksnis haigestus tuberkuloosi ja suri. Kooli juhtimise võttis üle tema abikaasa Emma Alksnis, seejärel Andres Kamsen, kes kooli 1910. aasta mais ka omandas.
* '''Andres Kamseni Kaubanduskool (1910–1914)''': poeglaste ja tütarlaste kaubanduskool, mida kooli juhataja nime järgi kutsuti Kamseni kooliks. Majanduslike segaduste tõttu lahkusid osad õpetajad Kamseni koolist ja lõid konkureeriva kaubanduskooli.
* **Kooliõpetajate Ühingu kaubanduskool (1912–1917)** rajati sisetülide tõttu, kus Kamseni koolist lahkunud õpetajad lõid Vene kaubandusministrile alluva era-kaubanduskooli. Kool asus aadressil Vee tn 1. Õpiaeg koolis oli neli aastat. Kooli lõpetanud said raamatupidaja kutse. Õpilaste hulgas oli nii eestlasi kui lätlasi, nii poisse kui tüdrukuid. Õpetati vene keeles, üksnes usuõpetuse tund oli rahvuskeeles. Kooli juhatajaks oli lätlane Robeznieks, endine Vene Senati kaubanduse ja raamatupidamise ekspert.
* **Valga Kommertskool (1914–1917)** asutati Valga linnavalitsuse poolt 3. juunil 1914. Kool alustas tööd 6. septembril 63 õpilasega. Kooli direktoriks oli matemaatik Tõnis Grünberg ning eesti keelt õpetas luuletaja Ernst Enno. Kooli tegevus katkes Esimese maailmasõja tõttu ilma ühegi lennu lõpetamiseta.

### Kutseharidus Eesti Vabariigi ajal (1918–1940)
Kahe maailmasõja vahelisel perioodil hoogustus kutseõpe uuesti. 5. oktoobril 1925 alustas tööd **Valga tööstuskool** (metalli- ja puutöö erialad). Kooli võeti õppima kuueklassilise algkooli lõpetanud poisslapsi. Samal aastal alustati kutsehariduse andmist ka Helmes. Kool kandis nime Helme Põllutöökool. 20. septembril 1930. aastal avati **naiskutsekool** (kudumis- ja õmblustöö erialad). 15. oktoobril 1935 alustas tegevust **erakaubanduskool** Aleksander Raudsepp juhtimisel. 1937/38. õppeaastal kujundati see ümber nelja-aastase kursusega **erakaubanduskeskkooliks**. Kool suleti Saksa okupatsiooni ajal 25. märtsil 1944.
### Nõukogude periood
Aastatel 1944–1958 tegutses Valgas erinevate nimetustega tehnikum, mida kõige pikemat aega tunti Valga Arve- ja Plaanindustehnikumina. 1944. aastal alustas tööd **Valga Arve-Tööstustehnikum**, millest 1948. aastal sai **Valga Arve-Plaanindustehnikum**. 1955. aastal nimetati see ümber **Valga Statistikatehnikumiks**. Kool suleti 2. märtsil 1958, misjärel katkes Valgas kutsehariduse andmine enam kui 25 aastaks.

### Kutsehariduse taastamine ja Valgamaa Kutseõppekeskuse moodustamine
Kutseharidus Valgas taastati 1. septembril 1984, mil Lembitu tänava koolimajas avas uksed **Kutsekeskkool nr 46** (hilisem Valga Kutsekool). Esialgu oli kavas avada remondilukksepa ja masinõmbleja eriala (vene õppekeelega), mõlemad 30 õpilasele. Avaaktusel oli siiski üksnes 12 õpilast, kuus mõlemale erialale. Novembriks kasvas see siiski 38 õpilaseni. Direktoriks oli August Ambos. 1986. aastal sai direktoriks Viktor Lääts, 1990. aastast juhtis kooli Mall Lilleleht. 

**Valgamaa Kutseõppekeskus** moodustati 1. septembril 1999 Valga Kutsekooli ja Helme Kutsekeskkooli (varasem Helme Kutsekeskkool nr 30) liitmisel.
### 2000. aastad ja uue õppehoone rajamine (2000–2011)
2000. aastate alguses toimus õppekavade ja õppekorralduse arendamine, hakati pakkuma mitmekesiseid kutseõppe erialasid nii noortele kui ka täiskasvanutele, arendati täienduskoolitust. 2009. aastal valmis kooli tootmis- ja õppetöö taristu projekt, mis pidi tõstma kooli võimekust ja konkurentsivõimet. 2009–2011 toimus uue õppehoone ja õpilaskodu ehitus.  2000. aasta sügisest kuni uue õppehoone avamiseni asus Valgamaa Kutseõppekeskus Lembitu tänava koolihoones. 

1. septembril 2011 avati hoone ametlikult, tuues kaasa uued võimalused õppetööks, praktikateks ja õpilaste majutuseks. Kutseõppekeskuse koolihooned ja õpilaskodu moodustavad õppelinnaku, kampuse. Hoonetekompleksi ideekonkursi keskseks kohaks oli nii hoonete arhitektuur kui ka energiasäästlikkus. Valgamaa Kutseõppekompleksi puhul on tegemist mahult suurima haridusinvesteeringuga Valga linnas. Pärast uue õppehoone valmimist koondus kogu õppetöö Valga linna ning Helme osakond suleti.    

### 2012. aastast alates
**Rahvusvahelise koostöö edendamine**

2012 hakkasid koolis õppima ka Lätist pärit noored. Esialgu pakuti kahte eriala: gümnaasiumihariduse baasil logistiku ning põhihariduse baasil ehituspuusepa eriala. Aluse sellele koostööle pani kahe riigi haridusministeeriumi vahel sõlmitud vastastikuse mõistmise memorandum, mille ülesandeks oli tugevdada piiriülest koostööd, luues Läti õpilastele õppimisvõimalused Valgamaa Kutseõppekeskuses. 

Lisaks eesti ja läti keelele õpetatakse koolis ka inglise keeles. Tänu ingliskeelsele õppele on Valgamaa Kutseõppekeskus logistikaettevõtetele oluline hariduspartner Eestis.

2026. aastal sai Valgamaa Kutseõppekeskus Erasmus+ täiskasvanuhariduse õpirände akrediteeringu, et veelgi süsteemsemalt õpirändeid korraldada. 

**Uute õppevormide avamine ja õppekavade mitmekesistamine**

31. augustil 2022 lõpetati Valga vallavolikogu otsusega Valga kaugõppegümnaasiumi tegevus, misjärel Valgamaa Kutseõppekeskus alustas mittestatsionaarse põhihariduse ja keskhariduse andmist. 

## Koolijuhid
Valgamaa Kutseõppekeskuse direktorid alates 1999. aastast:

* 1999–2004 Mati Salundi
* 2004–2013 Laur Speek
* 2014. aastast Margus Ojaots

## Õppetöö ja erialad
Valgamaa Kutseõppekeskus on maakonna ainus kutseõppeasutus, kelle põhitegevuseks on kutseõppe korraldamine kõikides õppevormides ja -liikides; täiskasvanute täienduskoolituse ja ümberõppe korraldamine; kutsealase teavitamise ja nõustamise korraldamine maakonna õpilastele ja täiskasvanutele; mittestatsionaarse üldhariduse korraldamine.

Peamised õppevaldkonnad

* **Tootmine ja tehnika:** mootorsõidukitehnik, puidutöötleja, tisler, sõiduki pindade hooldaja ja rehvitehnik.
* **Teenindus:** logistik, logistika ja laokorraldus, veokorraldaja, kokk, abikokk, köögiabiline.
* **Tervis ja heaolu:** hooldustöötaja, lapsehoidja, tegevusjuhendaja. 

Valgamaa Kutseõppekeskus on üks Eesti suurimaid kutsekoole ning on tõusnud töökohapõhise õppe rakendamisel õpilaste arvult Eestis esimesele kohale. Lisaks teeb kool rahvusvahelist koostööd Erasmus+ programmi raames. 

## Õpilaste arv ja koosseis
2023/2024. õppeaastal ületas kooli õpilaste arv 1000 piiri. 

## Traditsioonid
Kooli tunnuslause on "Põhjalikud oskused piirideta piirikoolist" (lühend: POPP). Valgamaa Kutseõppekeskuse põhiväärtused on: innovaatilisus, meeskonnatöö, ettevõtlikkus, koostöö.

Valgamaa Kutseõppekeskuse traditsioonid edendavad ühtsustunnet ja kutseoskusi. Nende hulka kuuluvad aktiivne osalemine kutsevõistlustel, pidulikud õppeaasta ava- ja lõpuaktused, rebaste ristimine, spordipäevad ning erinevate erialade kutsemeisterlikkuse konkursid, mis toetavad õpilaste arengut. 

## Viited

## Välislingid
*Kooli koduleht